Koronavirusga qarshi dori vositalarining eng yirik ikkita sinovi boshlandi

Buyuk Britaniya shifoxonalarida koronavirusga qarshi dorilarning klinik sinovlari boshlandi. Unda 8 mingdan ortiq bemor ishtirok etyapti. Bu haqda UzA  “BBC” xabariga tayangan holda yozmoqda.
Oksford universiteti shafeligida o`tkazilayotgan ushbu sinovlar RECOVERY deb nomlanadi va beshta mavjud dorilarni qo`llashni nazarda tutadi. Ularning orasida OITSni davolashda qo`llaniladigan kombinasiya qilingan preparat hamda vaboga qarshi vositalar ham bor. Tadqiqotchilar mazkur malhamlar inson organizmida koronavirus qayta tiklanishini to`xtata olish-olmasligini aniqlashni istashmoqda.
O`z navbatida shamollashni kamaytiradigan va immun tizimi reaksiyalarini bartaraf etadigan dorilarning tojdor virusga ta`siri o`rganilyapti.Klinik sinovlarda butun Britaniyadagi qariyb 170 ta shifoxona qamrab olingan. O`z navbatida mazkur jarayonlar dunyoning yuzdan ortiq mamlakatlarida ham olib borilyapti.
“Ushbu sinovlarga qancha ko`p bemorlarni jalb eta olsak, shuncha tez natijalarga erishamiz. Biz mazkur sinovlar bo`yicha ko`plab rekordlarni o`rnatdik, bunga ishonish qiyin“, — dedi tadqiqot rahbari professor Piter Xorbi.
Ta`kidlash joiz, bu klinik sinov dunyodagi eng yirik tajribaga aylandi. 
JSST ham o`tgan kuni Covid-19ga qarshi dorilar global miqyosda sinovdan o`tkazilishi boshlanayotgani haqida ma`lum qilgandi. Buning uchun 1200 dan ortiq ko`ngilli tanlab olingan.
“Ushbu sinovlarda ishtirok etishim menga yordam berishi qiyin bo`lsa kerak“, — deydi Kembrijdagi Addenbruks shifoxonasi bemori 60 yoshli Jeff Payk.
U olti hafta oldin tojdor virusni yuqtirib olgan. Bungacha esa unga takroran saraton tashxisi qo`yilgandi.
“Ammo mazkur tadqiqot kimgadir yordam berishi mumkin, axir ilm-fansiz hech qaerga bora olmaymiz“, — deya qayd etib o`tadi Payk. 
Ma`lumot uchun, Buyuk Britaniyada virusdan vafot etganlar soni 26 mingdan oshib ketgan. Tashqi ishlar vaziri Dominik Raabning aytishicha, mamlakat hozir eng og`ir damlarni boshdan kechirmoqda.